**“Muddatli depozit hisobvarag‘ini ochish yuzasidan ommaviy oferta shartnomasi”**

Ushbu “Muddatli depozit hisobvarag‘ini ochish yuzasidan ommaviy oferta shartnomasi” (keyingi o‘rinlarda “Oferta”) O‘zbekiston Respublikasi Fuqarolik kodeksining 367 va 369-moddalariga muvofiq, yuridik shaxslarga muddatli depozitlarni qabul qilish va ularga foizlar hisoblash bo‘yicha rasmiy ommaviy taklif bo‘lib hisoblanadi.

Mijoz tomonidan Bankning “SQB-BUSINESS” dasturiy ta’minoti orqali ma’qullanishi (akseptlanishi) bilan ommaviy oferta shartnomasini barcha shartlarini istisno qilmasdan so‘zsiz qabul qilganligini anglatadi.

**1. Oferta predmeti**

**1.1**. Bank mazkur Ofertaga asosan mikro va kichik biznes sub’ektlarining hisobvaraqlaridagi mablag‘larini naqd pulsiz shaklda masofadan boshqariladigan muddatli depozitlarlarga qabul qilish, unga foizlar hisoblash, omonat va unga hisoblangan foizlarni qaytarish majburiyatini oladi.

**1.2**. Omonatchi depozit hisobvarag‘idagi mablag‘larni va unga hisoblangan foizlarni Oferta shartlariga asosan Dasturiy ta’minot orqali masofadan boshqarish huquqiga ega.

# 2. Depozitning shartlari

**2.1. Depozit nomi:** “Onlayn Depozit”

**2**.**2.** **Depozit turi:** Muddatli

**2.3.** **Depozit valyutasi:** So‘m

**2.4.** **Depozitning saqlash muddati:**

- Minimal muddat – 10 kun

- Maksimal muddat – 370 kun

**2.5**. **Depozitning yillik foiz stavkasi:** Yillik 10 %

**2.6. Depozitni to‘ldirish imkoniyati:** Mavjud emas.

**2.7. Depozit muddati tugashiga qadar pul mablag‘larini qisman qaytarish imkoniyati :** Mavjud emas.

**2.8. Depozit muddati tugashiga qadar pul mablag‘larini to‘liq qaytarish imkoniyati:** Mavjud.

Depozit mablag‘lari haqiqatda turgan kun uchun hisoblangan foizlar depozit qoldig‘iga qo‘shilgan holda to‘lanadi bunda pul mablag’lari depozit hisob varag’ida eng kamida 10 kun turgan bo’lishi shart.

**2.9. Depozitning minimal miqdori:** 10,0 mln so‘m

**2.10.** **Depozitning maksimal miqdori**: 100,0 mln so‘m

# 3. Depozitga foizlar hisoblash va to‘lash tartibi

**3.1**. Depozitga foizlar har kuni yillik bazaviy davr - 365 kundan kelib chiqqan holda hisoblab yoziladi. Foizlar omonat mablag‘i Bankka tushgan kunning ertasidan boshlab, to u Omonatchiga qaytarilgan yoki boshqa asoslarga ko‘ra uning hisobvarag‘idan o‘chirilgan kundan oldingi kungacha bo‘lgan davrga hisoblanadi.

**3.2**. Depozit summasiga foizlar kunlik hisoblanib, omonatchining nomiga ochilgan 22400 – “To‘lanishi lozim bo‘lgan hisoblangan foizlar” hisobvarag‘ida yig‘ib boriladi. Bir oy to‘lgandan so‘ng Omonatchining 202%- “Talab qilib olguncha“ hisobvarag‘iga elektron shaklda kirim qilinadi. Ushbu mablag‘larni Omonatchi Oferta shartnomasi va depozit shartlariga asosan mustaqil tasarruf etadi.

**3.3.** Depozit shartlarida boshqacha tartib nazarda tutilmagan bo‘lsa, depozit saqlash muddati tugagunga qadar talab qilib olingan depozitlarga ushbu shartnomaning 3.2. bandiga asosan xaqiqatda turgan kun uchun foizlar to‘lab beriladi.

**3.4**. Saqlash muddati tugagandan keyin talab qilib olinmagan depozitlar omonatchining asosiy yoki ikkilamchi hisobvarag‘lariga o‘tkaziladi va bu davrlar uchun depozitga foizlar hisoblanmaydi.

# 4.Tomonlarning huquq va majburiyatlari

**4.1. Omonatchining huquqlari:**

4.1.1. Ushbu Oferta shartnomasiga asosan joylashtirilgan Depozit mablag‘larini mazkur shartnoma shartlariga asosan tasarruf etish;

4.1.2. Depozit shartlari “O‘zsanoatqurilishbank” ATB Boshqaruvining qaroriga asosan tasdiqlangan bo‘lib, mahsulot shartlariga asosan belgilanadi.

# 4.2. Omonatchining majburiyatlari:

**4.2.1**. Masofadan turib muddatli depozit hisobvarag‘i ochish uchun Bank tizimida bank hisobvarag‘i mavjud bo‘lishi;

**4.2.2.** Depozitga pul mablag‘ini kirim qilish uchun hisob-varaqlarida depozit turiga kirim qilinishi lozim bo‘lgan miqdordagi mablag‘iga ega bo‘lishi;

**4.2.3.** Muddatli depozit hisobvarag‘ini ochish uchun kerakli bo‘lgan barcha amaliyotlarni ketma-ketlikda amalga oshirish;

**4.2.4.** Depozit hisobvarag‘idan amaliyotlarni amalga oshirish davomida dasturdagi uzilishlar yoki texnik nosozliklar haqida Bank tarmog‘ini xabardor qilish;

**4.2.5.** Dasturga kirish uchun berilgan “Login”, “Parol” va “PIN” kodni boshka shaxslarga oshkor qilmaslik;

4.2.6. Shartnomaning 2.4.-bandida belgilangan muddatga rioya qilish.

**4.3. Bankning huquqlari:**

4.3.1. Omonatchining talabi bilan depozit mablag‘i muddatidan oldin yoki to‘liq qaytarilganda, omonat shartlariga rioya qilgan holda hisob kitob qilish;

4.3.2. O‘zbekiston Respublikasining amaldagi normativ-huquqiy hujjatlariga asosan omonatchining hisobvarag‘lari xatlanganda, depozit muddati tugagandan keyin depozit qoldig‘ini tegishli hisobvaraqqa kirim qilish;

4.3.3. O‘zbekiston Respublikasining amaldagi normativ-huquqiy hujjatlariga asosan omonatchining hisobvarag‘lari xatlanganda, omonat muddati tugagandan keyin yangi depozit shartnomasi tuzmaslik.

**4.4. Bankning majburiyatlari:**

4.4.1. Depozit shartlarini elektron ko‘rinishda Bankning [www.sqb.uz](http://www.sqb.uz) saytidagi aks ettirib borish;

4.4.2. Elektron oferta shartnomasi Omonatchi tomonidan akseptlaganidan so‘ng, depozit mablag‘larini kirim qilish hamda depozit bo‘yicha operatsiyalarni qayd etib borish maqsadida Omonatchining nomiga avtomatik tarzda hisobvarag‘larni ochish;

4.4.3. Ushbu shartnomada belgilangan shartlar asosida depozitga foizlarni hisoblab borish va to‘lash hamda omonatchining birinchi talabiga ko‘ra depozitdagi pul mablag‘larini elektron shaklda, naqd pulsiz qaytarilishini ta’minlash;

4.4.4. Bank sirini tashkil etuvchi ma’lumotlarni sir saqlanishini ta’minlash.

Bunday ma’lumotlarni qonun hujjatlarida nazarda tutilgan asoslar mavjud bo‘lganda uchinchi shaxslarga taqdim etish xolatlari bundan mustasno.

# 5.Taraflarning javobgarligi

**5.1.** Taraflar ushbu shartnomada ko‘rsatilgan majburiyatlarni bajarmagan yoki lozim darajada bajarmagan taqdirda, O‘zbekiston Respublikasining amaldagi qonun hujjatlarida belgilangan tartibda javobgar bo‘ladilar.

**5.2.** Omonatchi tomonidan depozit shartlari va ushbu shartnomada belgilangan talablarga rioya qilmaslik oqibatida yetkazilgan zarar uchun Bank javobgarlikni o‘z zimmasiga olmaydi;

**5.3.** Omonatchi hisobvaraqga kirim qilingan mablag‘larni qonuniyligiga shaxsan javobgardir.

**6. Sanksiyalar bilan bog‘liq xatarlarni boshqarish bo‘yicha shartlar**

* 1. Ushbu Shartnoma bo‘yicha o‘z majburiyatlarini bajarishda tomonlarning har biri o‘z faoliyatida iqtisodiy va moliyaviy sanksiyalar bo‘yicha xalqaro qonunchilikka rioya qilishga qaratilgan siyosat va tartiblariga amal qilishini, ularni qo‘llab-quvvatlashini tan oladi xamda tasdiqlaydi.
  2. Omonatchi yoki uning operatsiyasi sanksiya ta’sir doirasiga tushganda yoki tushishi xavfi mavjud bo‘lganda, Bank - operatsiyani o‘rganish maqsadida qo‘shimcha ma’lumotlarni olish (so‘rash), operatsiya miqdorini chegaralash, operatsiyani cheklash, rad etish, shuningdek mazkur shartnomani bir tomonlama bekor qilish huquqiga ega.
  3. Bank – Omonatchi va uning Kontragenti hamda u bilan tuzilgan bitim bo‘yicha har qanday zarur ma’lumot yoki hujjatlarni *(kontragent to‘g‘risidagi ma’lumotlar, uning to‘liq rekvizitlari, uning affillangan shaxslari ro‘yxati, uning aksiyadorlari/muassislari tarkibi, uning ijro organi, mansabdor shaxslari, xodimlari, mahsulot to‘g‘risida, jo‘natish hujjatlari, mahsulotning spetsifikatsiyasi, tashuvchi to‘g‘risidagi ma’lumotlar va b.)* sanksiyalar ro‘yxatida mavjud yoki mavjud emasligini aniqlash maqsadida Omonatchidan talab qilishga, Omonatchi tomonidan barcha zarur hujjat/ma’lumotlar taqdim qilinmagan xollarda, Omonatchiga xizmat ko‘rsatishni rad etish huquqiga ega;
  4. Bank har qanday sanksiya va embargolar bilan bog‘liq xatarlar oqibatida Omonatchining topshirig‘iga asosan amalga oshirilgan to‘lovlar bo‘yicha pul mablag‘larining qaytarilishi, bloklanishi, muzlatilishi, yo‘qolishi yoki shu kabi boshqa xolatlar uchun javobgar bo‘lmaydi. Shuningdek, xar har qanday sanksiyalar ta’siri sababli Omonatchiga yetkazilgan zarar uchun javobgar emas.

# 7. Fors-major holatlari

**7.1**. Fors-major holatlari yuzaga kelgan vaqtda taraflar ushbu holatlar bartaraf etilguniga qadar shartnoma bo‘yicha o‘zaro majburiyatlarini bajarishdan ozod bo‘ladilar;

**7.2.** Fors-major holatlari yuzaga kelganligi yoki bartaraf etilganligi haqidagi xabarnomalar taraflarda mavjud bo‘lgan barcha aloqa vositalari orqali yuborilishi mumkin.

1. **Korrupsiyaga qarshi shartlar**

**8.1.** Taraflar ushbu shartnoma bo‘yicha o‘z majburiyatlarini bajarayotganda ularning har biri o‘z faoliyatida korrupsion xarakatlarni to‘liq ta’qiqlash va har qanday shaklda yordam (bevosita yoki bilvosita), shu jumladan pul mablag‘lari, qimmatbaho buyumlar, boshqa mol-mulk yoki mulkiy xarakterdagi xizmatlar, boshqa mulkiy huquqlarni olish/berish, muayyan masalalarni tezroq hal qilishni ta’minlash, ma’muriy va boshqa tartib-qoidalarni soddalashtirish., raqobat va boshqa afzalliklarni ta’minlashni to‘liq rad etadi. Tomonlar o‘z faoliyatida amaldagi qonunchilik, shuningdek uning asosida ishlab chiqilgan korrupsiyaga qarshi kurashishga qaratilgan siyosat va tartib (agar mavjud bo‘lsa)talablariga amal qiladilar.

**8.2.** Taraflar ushbu shartnoma bo‘yicha o‘z majburiyatlarini bajarish chog‘ida na o‘zlari, na ijroiya organi, na ularning masabdor shaxlari yoki xodimlari biron-bir shaxslarga (jumladan, jismoniy shaxslar, tijorat tashkilotlari va davlat mansabdor shaxslari) korrupsion to‘lovlarni taqdim etishni taklif qilmasligini, taqdim etmasligini, rozilik bermasligini, shuningdek har qanday shaxsdan (to‘g‘ridan-to‘g‘ri yoki bilvosita) har qanday korrupsion to‘lovlarni olishga yoki qabul qilishga rozi bo‘lmasliklarini kafolatlaydi.

**8.3.** Mazkur bo‘limning biron bir shartlari buzilgan taqdirda, tegishli taraf boshqa tarafni bunday buzilish sodir bo‘lgan kundan boshlab 5 (besh) ish kuni ichida yozma ravishda xabardor qilish majburiyatini oladi. Taraf yozma xabarnomada ushbu bo‘limning qaysi bir qoidalari buzilganligini tasdiqlovchi ishonchli faktlar va materiallarni taqdim qilishi shart. Yozma xabarnomalar “O‘zsanoatqurilishbank” ATB tomonidan tashkil etilgan jismoniy va yuridik shaxslar uchun korrupsiyaga qarshi kurashish “Komplayens ishonch liniyasi” kanallari **(tel:0-800-120-8888, veb sayt** [**www.sqb.uz**](http://www.sqb.uz)**, Telegram messenjer SQB AntiKor (@sqbantikor\_bot**) orqali amalga oshiriladi.

**8.4.** Ushbu bo‘lim qoidalari taraflardan biri tomonidan buzilganligi fakti tasdiqlanganda va/yoki boshqa tarafning qoidabuzarliklarni ko‘rib chiqish haqida xabarnoma natijalari yuzasidan ma’lumot taqdim qilmagan taqdirda, boshqa taraf shartnomani bir taraflama qisman yoki to‘liq bekor qilishga haqli.

**8.5.** Mazkur shartnomani korrupsiyaga qarshi shartlarga asoslanib bekor qilgan taraf, bunday bekor qilish natijasida yetkazilgan haqiqiy zararni talab qilishga haqli. Zararlarni qoplash taraflar tomonidan yozma ravishda tasdiqlanagan dalolatnomada belgilangan muddat va miqdorda amalga oshiriladi.

**9. Boshqa shartlar**

**9.1**.Mazkur oferta shartnomasi akseptlanganidan va depozit summasi omonatchining hisobvarag‘iga kelib tushganidan vaqtdan boshlab tuzilgan hisoblanadi.

**9.2**.Depozitlarning qaytarilishi Bankning barcha mol-mulklari va aktivlari bilan ta’minlanadi va Fuqarolarning banklardagi depozitlarini kafolatlash fondi tomonidan kafolatlanadi.

**9.3**. Depozit summasi va unga hisoblangan foizlar Omonatchiga to‘liq qaytarib berilganidan so‘ng ushbu oferta shartnomasi o‘z kuchini yo‘qotgan hisoblanadi.

**9.4**. Mazkur Oferta shartnomasida ko‘rsatib o‘tilmagan holatlar amaldagi qonunchilik va Mahsulot pasporti shartlariga asosan hal qilinadi.

9.5. Ushbu Oferta shartnomasi bo‘yicha yuzaga kelgan kelishmovchilik va nizolar muzokaralar yo‘li bilan hal etiladi. Muzokaralar yo‘li bilan hal etilmagan kelishmovchiliklar va nizolar amaldagi qonunchilikda belgilangan tartibda sudlar orkali hal etiladi.